25 : યજ્ઞીય: 45 ગાથાના આ અધ્યયનમાં જયઘોષમુનિ યજ્ઞમંડપમાં બ્રાહ્મણોની સાથે સંવાદ કરતાં બ્રાહ્મણોનું સ્વરૂપ, યજ્ઞની આધ્યાત્મિક વ્યાખ્યા વગેરે સમજાવી અને કર્મથી જાતિવાદની સ્થાપના કરીને સાધુના આચારનું વર્ણન કરે છે. તેની 19 થી 29 ગાથાઓના અંતમાં ‘તં વયં બૂમ માહણં’ પદનું પુનરાવર્તન છે. ‘સભિક્ષુ’ અને ‘પાપશ્રમણીય’ અધ્યયનની જેમ આનું નામ ‘સબ્રાહ્મણ’ રાખી શકાય. પરંતુ બ્રાહ્મણોનું મુખ્યકર્મ યજ્ઞને દ્રષ્ટિમાં રાખી, યજ્ઞવિષયક આધ્યાત્મિક વ્યાખ્યા કરનારું હોવાથી આનું નામ યજ્ઞીય રાખ્યું છે.